На основу члана 63. Закона о високом образовању (Службени гласник Републике Србије бр. 88/17, 27/18, 73/18, 67/19, 6/20, 11/21, 67/21), Закона о изменама и допунама Закона о високом образовању (Сл. гл. РС 67/21), члана 58. и 217. Статута Универзитета у Нишу (Гласник Универзитета у Нишу бр. 8/17, 6/18, 7/18, 4/19, 3/21), предлога Наставно-научног већа Факултета број од 7.2.2022. године, Савет Факултета, на седници одржаној дана 2022. године, донео је

О Д Л У К У

о изменама и допунама Статута Филозофског факултета Универзитета у Нишу

број 124/1-2 од 02.04.2018, 76/1-2-01 од 20.02.2019, 132/1-2 од 18.03.2020. године

**Члан 1.**

**Члан 14. мења се и гласи:**

Дан Факултета је 25. октобар, чиме се обележава дан 25. октобар 1971. године, када је отпочела настава за првоуписану генерацију студената социологије, англистике и педагогије са психологијом Филозофског факултета Универзитета у Нишу.

**Члан 2.**

У **члану 28. додаје се нова тачка 7. и члан 28. сада гласи:**

Факултет уређује унутрашњу организацију овим Статутом и општим актима Факултета, у складу са законом и Статутом Универзитета.

Факултет своју делатност остварује кроз следеће организационе јединице:

**а) за реализацију наставе и студијских програма**:

1. департмани,

2. Центар за стране језике,

3. лекторати,

**б) за образовне и научноистраживачке програме**

4. Центар за образовање наставника,

5. Центар за српски језик као страни и нематерњи језик,

6. Центар за професионално усавршавање,

7. Центар за савремена филолошка проучавања младих истраживача,

8. центри за научноистраживачки рад,

9. лабораторије,

10 Комисија за оцену етичности истраживања;

**в) за подршку образовној и научној делатности:**

11.Центар за унапређење квалитета

12.Канцеларија за међународну и међуинституционалну сарадњу

13. Канцеларија за развој каријере и подршку студентима

14. Издавачки центар

15. Библиотека,

16. Рачунaрски центар;

**г) за стручне пословеСекретаријат Факултета:**

17. Кабинет декана

18. Служба за наставу и студентска питања,

19. Служба за опште и правне послове,

20. Финансијска служба,

21. Техничка служба.

**Члан 3.**

**Иза члана 38. додаје се нови поднаслов и нови члан који гласи:**

**Центар за савремена филолошка проучавања младих истраживача**

Центар за савремена филолошка проучавања младих истраживача је организациона јединица Факултета који чине наставници и сарадници који представљају филолошки подмладак Факултета. Примарни задаци овог центра су интердисциплинарно истраживање европских језика и књижевности, повезивање истраживача, и популаризација филолошких истраживања.

Центром руководи управник кога из редова наставника Центра именује и разрешава декан Факултета на предлог Већа Центра.

Управник Центра именује се на период обављања функције у трајању од три године.

Веће Центра именује секретара центра на период од годину дана.

**Члан 4.**

**Члан 44. мења се и гласи:**

Издавачки центар је организациона јединица Факултета која реализује послове у домену издавачке делатности Факултета.

Издавачким центром руководи шеф кога именује декан Факултета, у складу са Законом о раду и Правилником о организацији и систематизацији послова на Филозофском факултету. Продекан за научноистраживачки рад координира радом Издавачког центра.

**Члан 5.**

**У ставу 2. чллана 64 биришу се речи: „**у проширеном саставу, у складу са чланом 82 овог Статута.“ **тако да члан 64. сада гласи:**

Кандидате за декана предлажу већа департмана већином гласова укупног броја чланова већа.

Наставно-научно веће Факултета утврђује предлог кандидата за избор декана већином гласова укупног броја чланова већа.

Наставно-научно веће Факултета предлаже Савету Факултета једног кандидата за декана.

Гласање је тајно и врши се заокруживањем редног броја испред имена кандидата.

Ако у првом кругу гласања ниједан од кандидата за декана не добије већину из претходног става, гласање се понавља на истој седници, с тим што се за свако наредно гласање са листе изоставља кандидат који је добио најмањи број гласова, све док се на листи не нађе један кандидат.

Ако се ни приликом гласања за једног кандидата не утврди предлог кандидата за избор декана, поступак предлагања се понавља.

**Члан 6.**

**Став 2. члана 67. мења се тако да члан 67. сада гласи:**

Ако на седници Наставно научног већа није утврђен предлог за декана, односно ако на седници Савета декан није изабран, а мандат дотадашњег декана је истекао или истиче до окончања поступка за избор, Савет тајним гласањем именује вршиоца дужности декана из реда редовних професора, који су у радном односу на неодређено време са пуним радним временом на Факултету, на предлог једног члана Савета.

Савет именује вршиоца дужности декана у року од 10 дана од дана одржавања седнице Наставно-научног већа на којој није утврђен предлог за декана, односно на истој седници Савета на којој није изабран декан.

Вршилац дужности декана има сва права и обавезе декана, осим што му се мандат окончава даном избора новог декана, а најкасније шест месеци од дана именовања за вршиоца дужности декана.

Ако у периоду од шест месеци није изабран нови декан, процедура избора вршиоца дужности декана се понавља.

Вршилац дужности декана има право да именује вршиоце дужности продекана.

Вршиоци дужности продекана имају сва права и обавезе продекана, с тим што им се мандат окончава даном избора новог декана.

**Члан 7.**

**Члан 76. мења се и гласи:**

Стручни органи Факултета јесу: Наставно-научно веће Факултета, Изборно веће Факултета, Веће докторских студија, Веће департмана, Веће центра за стране језике, Веће центра за научноистраживачки рад, Веће центра за образовање наставника, Веће Центра за савремена филолошка проучавања младих истраживача, Веће Центра за српски језик као страни и нематерњи, Веће Центра за професионално усавршавање, Веће Центра за унапређење квалитета.

Стручни органи Факултета у свом раду придржавају се кодекса професионалне етике Универзитета у Нишу.

**Члан 8.**

**Члан 79. мења се и гласи:**

Наставно-научно веће Факултета чине сви наставници који су у радном односу на Факултету са пуним радним временом.

Декан је председник Наставно-научног већа Факултета по функцији.

При расправљању и одлучивању о питањима од значаја за студенте, а посебно оним која се односе на осигурање квалитета наставе, правила студија, план рада, календар рада, уписну политику факултета, реформу студијских програма, анализу ефикасности студирања и утврђивање броја ЕСПБ бодова, измена и допуна Статута, предлагање кандидата за орган пословођења и предлагање финансијског плана Факултета, у раду Наставно-научног већа Факултета учествују представници студената и тада они улазе у састав укупног броја чланова Наставно-научног већа Факултета.

Студентске представнике за Наставно-научно веће Факултета бира Студентски парламент Факултета у складу са Законом, водећи рачуна о сразмерној заступљености мање заступљеног пола и студената уписаних по афирмативним мерама.

Студенти чланови наставно-научног већа факултета чине 20% од укупног броја чланова Наставно-научног већа Факултета.

Мандат представника студената траје годину дана, а престаје и престанком статуса студента на студијском програму који остварује на Факултету.

Студентски парламент на почетку сваке школске године доставља декану Факулета списак представника студената који чине 20% састава Већа и води рачуна о константности броја чланова предлагањем нових представника у случају престанка статуса студента.

**Члан 9.**

**Члан 81. мења се и гласи:**

Наставно-научно веће Факултета:

1. утврђује предлог Статута Факултета,
2. утврђује предлог финансијског плана Факултета,
3. утврђује предлог извештаја о пословању и годишњег обрачуна Факултета,
4. утврђује предлог плана коришћења средстава за инвестиције Факултета,
5. утврђује предлог финансијског извештаја,
6. утврђује предлог јавних набавки Факултета,
7. утврђује предлог за извршење плана јавних набавки Факултета,
8. утврђује предлог годишњег извештаја о раду Факултета и годишњи план рада Факултета,
9. утврђује предлог кандидата за избор декана Факултета,
10. утврђује предлог кандидата за ректора Универзитета,
11. покреће поступак за разрешење ректора Универзитета и декана Факултета,
12. бира представнике Факултета за Савет Факултета, Савет Универзитета и Сенат Универзитета, за Научно-стручно веће за друштвено-хуманистичке науке Универзитета, за Етички комитет Универзитета у Нишу,
13. утврђује предлог висине школарине,
14. утврђује предлог студијских програма основних академских студија, мастер академских студија и докторских академских студија департмана у саставу Факултета,
15. утврђује предлог броја студената за упис у прву годину основних академских студија, мастер академских студија и докторских академских студија, чије се образовање финансира из буџета и самофинансирајућих,
16. доноси наставни план и програм других облика стручног образовања и усавршавања,
17. за сваку школску годину утврђује распоред часова, предавања и вежби на основним академским студијама, мастер академским студијама и докторским академским студијама,
18. доноси одлуку о усвајању плана извођења наставе и оптерећења наставника и сарадника,
19. доноси програм научних истраживања Факултета,
20. усваја извештај комисије за контролу квалита о самовредновању,
21. утврђује предлог комисије за оцену научне заснованости предложене теме докторске дисертације,
22. доноси одлуку о усвајању извештаја комисије за оцену научне заснованости теме докторске дисертације и утврђује предлог о именовању ментора
23. доноси одлуку о продужењу рока за израду и одбрану докторске дисертације,
24. доноси прелог одлуке о образовању комисије за оцену и одбрану урађене докторске дисертације,
25. доноси одлуку о усвајању извшетаја комисије о урађеној докторској дисертацији,
26. доноси правилнике о раду организационих јединица,
27. утврђује мере за подстицање развоја изразито успешних и даровитих студената,
28. најмање једном годишње разматра извештај о остваривању програма научних истраживања који доноси Факултет,
29. разматра и припрема предлоге о питањима о којима одлучује Савет Факултета,
30. доноси одлуку о позивању истакнутих стручних и научних радника,
31. утврђује предлог за стицање научног звања, на предлог већа центра за научно-истраживачки рад,
32. на предлог већа департмана доноси одлуку о избору сарадника ван радног односа (демонстратора и сл.)
33. делегира наставнике и сараднике Факултета за стручна удружења и чланове органа Универзитета,
34. сагласно важећим прописима и предлогу већа департмана, доноси одлуку о одобравању плаћеног одсуства и неплаћеног одсуства наставницима и сарадницима,
35. на предлог већа департмана именује рецензенте за писање рецензија рукописа и усваја рецензије рукописа,
36. разматра и доноси одлуке о захтевима студената из делокруга свог рада,
37. на предлог већа департмана даје предлог о продужењу радног односа наставника који је навршио 65 година живота,
38. обавља и друге послове утврђене Законом и Статутом Факултета.

Наставно-научно веће Факултета о питањима из своје надлежности одлучује већином гласова од укупног броја чланова већа.

**Члан 10.**

**Члан 82. се брише.**

**Члан 11.**

**Иза члана 90.** **додаје се нови поднаслов и нови члан који гласи:**

**Веће Центра за савремена филолошка проучавања младих истраживача**

Веће Центра за савремена филолошка проучавања младих истраживача чине наставници и сарадници који представљају филолошки подмладак Факултета и учествују у истраживању европских језика и књижевности, повезивању истраживача и популаризацији филолошких истраживања.

Радом Већа руководи управник Центра, а у његовом одсуству наставник кога он одреди.

Веће Центра одлучује о свим питањима која се тичу припреме, организације и реализације програма из става 1 овог члана.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

Одлуке потписује управник Центра и доставља их Наставно-научном већу Факултета и надлежним органима Факултета.

**Члан 12.**

**Члан 93. мења се и гласи:**

Студентски парламент Факултета је орган Факултета чији је циљ активно укључивање студената у рад Факултета, и преко кога студенти остварују своја права и штите своје интересе на Факултету.

Рад Студентског парламента је јаван.

Средства за финансирање рада Студентског парламента Факултета и ваннаставних активности студената Факултета, утврђују се финансијским планом Факултета.

**Члан 13.**

**Члан 94. мења се и гласи:**

Право да бирају и да буду бирани за члана Студентског парламента имају сви студенти Факултета уписани на студије у школској години у којој се Парламент бира.

Студенти Факултета бирају чланове Студентског парламента и то по једног члана са сваке године, на свим департманима који уписују најмање 45 студената на прву годину основних студија. На департманима који уписују мање од 45 студената на прву годину основних студија, бира се један члан са прве и друге године студија и један члан са треће и четврте године студија тог департмана.

Одлуку о укупном броју чланова Студентског парламента Факултета доноси декан Факултета најкасније до 1. марта, на основу податка о броју уписаних студената.

Избор чланова Студентског парламента Факултета одржава се у априлу, најкасније до 30. у месецу.

Студентски парламент Факултета конституише се најкасније до краја октобра, када и почиње мандат новог Студентског парламента.

Изборе за Студентски парламент расписује председник Студентског парламента.

**Члан 14.**

**Члан 95. мења се и гласи:**

Избор чланова Студентског парламента Факултета врши се непосредно, тајним гласањем.

Сваки департман чини једну изборну јединицу за избор чланова Студентског парламента.

Бирачки списак саставља стручна служба Факултета и доставља га Изборној комисији Студентског парламента и декану Факултета.

Изабрани су кандидати који на гласању добију највише гласова.

Мандат чланова Студентског парламента Факултета почиње даном конституисања студентског парламента и траје две године.

У случају да студент који је изабран за члана Судентског парламента Факултета заврши степен студија на који је уписан пре истека мандата, задржава право да обавља функцију, ако упише наредни степен студија у првом наредном уписном року на истој високошколској установи, не дуже од три месеца.

Уколико услов из претходног става овог члана није испуњен, могу се расписати допунски избори у складу са општим актом Студентског парламента

Начин и поступак предлагања и избора кандидата уређује се Правилником о изборима Студентског парламента Факултета, који је у складу са Статутом Факултета.

**Члан 15.**

**Члан 96. мења се и гласи:**

Овлашћења Студентског парламента Факултета:

1. доноси опште акте којима уређује свој рад, начин функционисања, организацију и број, начин и поступак избора својих чланова - пословник о раду Студентског парламента и правилник о избору чланова Студентског парламента;

2. бира и разрешава представнике студената у органима Факултета, студентским конференцијама, као и у органима других установа и организација у којима су заступљени представници студената, у складу са њиховим статутом и законом;

3. бира студента продекана и предлаже студента проректора;

4. бира и разрешава председника и потпредседнике Студентског парламента и утврђује друга тела која ће се бавити посебним пословима у оквиру овлашћења студентског парламента;

5. учествује у процесу самовредновања Факултета;

6. обавља активности које се односе на осигурање и оцену квалитета наставе, реформу студијских програма, анализу и оцену ефикасности студија, утврђивање броја ЕСПБ бодова, развој мобилности студената, подстицање научно-истраживачког рада студената, сарадњу са тржиштем рада, заштиту права студената и унапређење студентског стандарда и даје мишљење о критеријумима за оцењивање активности и знања студената у наставном процесу;

7. покреће иницијативу за доношење или промену прописа Факултета од интереса за студенте;

8. покреће иницијативу за доношење или промену одлука других органа Факултета које се односе на положај студената у наставном процесу и управљању установом;

9. доноси годишњи план и програм рада Студентског парламента и усваја извештај о раду;

10. доноси финансијски план и подноси финансијски извештај Студентског парламента;

11. обавља друге активности у складу са законом и општим актима Факултета;

12. даје мишљења о педагошком раду наставника и сарадника, у складу са општим актом Факултета и Универзитета;

13. реализује ваннаставне активности студената, оснива спортске екипе, координише спортским екипама, организује стручна и спортска такмичења, конференције, студентске научне скупове, студијске и стручне посете установама и институцијама у земљи и иностранству, студентске екскурзије, стручне праксе, трибине, округле столове, хуманитарне активности, промоције научне и стручне литературе, издаје студентске часописе и сл.;

14. одлучује о расподели средстава за ваннаставне активности студената, у складу са општим актом Студентског парламента.

**Члан 16.**

**Члан 101. мења се и гласи:**

Са лицем изабраним у звање наставника уговор о раду закључује декан Факултета.

Наставник изабран у звање наставника страног језика, доцента и ванредног професора стиче звање и заснива радни однос на одређено време у трајању од 5 година.

Наставник изабран у звање редовног професора стиче звање и заснива радни однос на неодређено време.

Изузетно, са лицем изабраним у звање наставника које је јавни функционер или има заснован радни однос са пуним радним временом у органу јавне власти, а коме је у складу са прописима о спречавању сукоба интереса допуштено да обавља наставну делатност и научноистраживачки рад као други посао, односно делатност, односно лицем коме је поверено јавно овлашћење, декан Факултета закључује уговор о допунском раду највише до једне трећине пуног радног времена.

**Члан 17.**

**Став 2. члана 111. мења се тако да члан 111. сада гласи:**

Факултет може изабрати у звање сарадника ван радног односа **студента демонстратора** за помоћ у настави на студијама првог степена, студента основних, мастер или докторских студија, под условом да на основним студијама освоји најмање 120 ЕСПБ бодова, са укупном просечном оценом најмање 8 (осам).

Одлуку о избору студента демонстратора на предлог Већа департмана доноси Наставно-научно веће Факултета.

Са лицем из става 1 и 2 овог члана закључује се уговор о ангажовању у трајању од најдуже једне школске године, са могућношћу продужења за још једну школску годину.

**Члан 18.**

**Члан 120. мења се и гласи:**

Редовном професору који је на крају школске године у којој је навршио 65 година живота и најмање 15 година стажа осигурања, уколико постоји потреба за наставком рада, може се, почев од првог дана наредне школске године, продужити радни однос уговорoм са високошколском установом на одређено време до две године, уз могућност додатних продужења, а најдуже до краја школске године у којој навршава 70 година живота.

Наставнику из става 1. овог члана може се продужити радни однос ако има најмање 20 година радног искуства у високом образовању и ако је након стицања звања редовног професора остварио резултате у научном раду, и у развоју научнонаставног подмлатка на факултету који су потребни за избор у звање редовног професора а у складу с општим акотом Универзитета, донетим сагласно минималним условима за избор наставника који доноси Национални савет за високо образовање.

Наставник из става 1. овог члана не може бити биран у органе пословођења и управљања Факултета и његових организационих јединица.

**Члан 19.**

**Члан 161 мења се и гласи:**

На акредитоване студијске програме које организује Факултет могу се уписати сва лица са положеном општом, стручном или уметничком матуром, као и лица са средњим образовањем у четворогодишњем трајању, стеченом по прописима који су важили до ступања на снагу и почетка примене прописа којима се уређује општа, стручна и уметничка матура.

Под условима из става 1. члана могу се уписати и кандидати који су завршили међународно признату матуру (International Baccalaurate Diploma Programme) .

Кандидати са средњим образовањем у четворогодишњем трајању, стеченим по прописима који су важили до ступања на снагу и почетка примене прописа којима се уређује општа, стручна и уметничка матура, који конкуришу за упис у прву годину основних академских студија, полажу пријемни испит у складу са општим актом Факултета и Универзитета.

Ако кандидат не изађе на пријемни испит, сматраће се да је одустао од учешћа на конкурсу.

Факултет својим општим актом утврђује који се испити са опште, стручне и уметничке матуре вреднују приликом уписа на студије и утврђује критеријуме на основу којих се обавља класификација и избор кандидата за упис на студије.

Програме за полагање пријемног испита, односно информације о начину вредновања испита са опште, стручне и уметничке матуре и критеријумима за рангирање кандидати могу добити на Факултету.

Рокови пријављивања и полагања пријемних испита и други услови у вези са уписом студената утврђени су Заједничким конкурсом који објављује Универзитет.

**Члан 20.**

**Члан 162 мења се и гласи:**

Редослед кандидата за упис на студије првог степена утврђује се на основу општег успеха постигнутог у средњем образовању у четворогодишњем трајању и на матурским испитима и резултата постигнутих на пријемном испиту и по потреби на основу успеха на националним и интернационалним такмичењима, у складу са општим актом Факултета.

На основу критеријума из конкурса, Факултет сачињава ранг-листу пријављених кандидата.

Право уписа на студије првог степена стиче кандидат који је на ранг-листи из рангиран у оквиру одобреног броја студената.

**Члан 21.**

**Члан 173 мења се и гласи:**

Студент одговара за повреду обавезе која је у време извршења била утврђена општим актом Факултета.

За тежу повреду обавезе студенту се може изрећи и мера искључења са студија на Факултету.

Дисциплински поступак се не може покренути по истеку три месеца од дана сазнања за повреду обавезе и учиниоца, а најкасније годину дана од дана када је повреда учињена.

Правилником о дисциплинској одговорности студената Факултета утврђују се лакше и теже повреде обавеза студената, дисциплински органи, дисциплински поступак за утврђивање одговорности студента, и дисциплинске мере које се могу изрећи студенту.

**Члан 22.**

**Члан 214 мења се и гласи:**

Студенти уписани на основне студије до ступања на снагу Закона о високом образовању (Службени Гласник РС број 88/17) у складу са одредбама чл. 82-88 Закона о високом образовању Сл. гл. 76/05, 100/07, 97/08, 44/10, 93/12, 89/13, 99/14, 45/15, 68/15, 87/16) могу завршити ове студије по започетом студијском програму, условима и правилима студија, најкасније до истека рока који се одређује у двоструком броју школских година потребних за реализацију студијског програма, рачунато од дана почетка студирања тог студијског програма.

Студенти уписани на основне студије до 10. септембра 2005. године могу завршити те студије по започетом наставном плану и програму, условима и правилима студија најкасније до краја школске 2021/2022. године.

Студенти уписани на магистарске студије до 10. септембра 2005. године имају право да заврше студије по започетом плану и програму, условима и правилима студија, најкасније до краја школске 2021/2022. године.

Кандидати који су пријавили докторску дисертацију до 10. септембра 2005. године, односно студенти који су уписали докторске студије по прописима који су важили до тог датума, могу да стекну научни назив доктора наука, односно да заврше докторске студије по започетом плану и програму, условима и правилима студија, најкасније до краја школске 2021/2022. године.

Студенти из става 1. овог члана имају право да наставе започете студије по студијском програму који је донет у складу са одредбама Закона о високом образовању, на начин и по поступку утврђеним општим актом високошколске установе.

**Члан 23.**

Одлука о измени и допуни Статута ступа на снагу по добијању сагласности Савета Универзитета у Нишу, а примењује се осмог дана од објављивања на интернет презентацији Факултета.

**Члан 24.**

Задужује се стручна служба Факултета да сачини пречишћени текст Статута Факултета.

**Члан 25.**

Одлуку доставити: Универзитету у Нишу, председнику Савета Факултета, секретару Факултета и Служби за опште и правне послове Факултета.

САВЕТ ФИЛОЗОФСКОГ ФАКУЛТЕТА УНИВЕРЗИТЕТА У НИШУ

Број:

Датум

ПРЕ ДСЕДНИК САВЕТА ФАКУЛТЕТА

Проф. др Татјана Стефановић Станојевић